b"\n_START_ARTICLE_\n\xc3\x89variste R\xc3\xa9gis Huc\n_START_SECTION_\nTinere\xc8\x9bea\n_START_PARAGRAPH_\nHuc s-a n\xc4\x83scut \xc3\xaen satul Caylus (departamentul Tarn-et-Garonne) din Fran\xc8\x9ba, la 1 august 1813. La v\xc3\xa2rsta de 24 de ani a intrat \xc3\xaen Congrega\xc8\x9bia Misiunii (cunoscut\xc4\x83 \xc8\x99i ca ordinul vincen\xc8\x9bienilor) la Paris. La scurt timp dup\xc4\x83 hirotonirea ca preot \xc3\xaen 1839, a fost trimis \xc3\xaen China. A petrecut optsprezece luni la Seminarul Vincen\xc8\x9bian din Macao, preg\xc4\x83tindu-se pentru activitatea de misionar \xc8\x99i \xc3\xaenv\xc4\x83\xc8\x9b\xc3\xa2nd limba chinez\xc4\x83. El \xc8\x99i-a adaptat aspectul personal \xc8\x99i \xc3\xaembr\xc4\x83c\xc4\x83mintea potrivit obiceiurilor chineze\xc8\x99ti. A fost trimis mai \xc3\xaent\xc3\xa2i la Guangzhou (Canton) \xc8\x99i a lucrat la o misiune catolic\xc4\x83 din provinciile din sud ale Chinei._NEWLINE_S-a mutat apoi la Beijing (Peking), unde a dob\xc3\xa2ndit o mai bun\xc4\x83 cunoa\xc8\x99tere a limbii chineze, \xc8\x99i s-a stabilit \xc3\xaen cele din urm\xc4\x83 pe Valea Apelor Negre sau Heishui, la 480 km nord de Beijing \xc8\x99i \xc3\xaen interiorul Mongoliei. Acolo, dincolo de Marele Zid Chinezesc, se refugiase o popula\xc8\x9bie mare, dar \xc3\xaempr\xc4\x83\xc8\x99tiat\xc4\x83, de cre\xc8\x99tini nativi, din cauza persecu\xc8\x9biilor ordonate de \xc3\xaemp\xc4\x83ratul Jiajing (1521-1567) \xc3\xaentr-o epoc\xc4\x83 anterioar\xc4\x83.\n_START_SECTION_\nTibet\n_START_PARAGRAPH_\nHuc s-a dedicat studiului dialectelor \xc8\x99i obiceiurilor \xe2\x80\x9etartarilor\xe2\x80\x9d, pentru care a tradus mai multe texte religioase. Inten\xc8\x9bia lui Huc era s\xc4\x83 c\xc4\x83l\xc4\x83toreasc\xc4\x83 din China la Lhasa \xc8\x99i de acolo \xc3\xaen India (la fel cum Xuanzang a c\xc4\x83l\xc4\x83torit prin Ta\xc8\x99kent, Samarkand \xc8\x99i Taxila mult mai devreme, \xc3\xaen secolul al VII-lea). Studiul limbii \xc8\x99i a obiceiurilor l-au preg\xc4\x83tit pentru c\xc4\x83l\xc4\x83toria \xc3\xaen Tibet \xc3\xaen anul 1844, la \xc3\xaendemnul vicarului apostolic al Mongoliei. \xc3\x8en septembrie 1844 el a ajuns la Dolon Nor \xc8\x99i a f\xc4\x83cut aranjamente pentru c\xc4\x83l\xc4\x83torie. Cur\xc3\xa2nd dup\xc4\x83 aceea, \xc3\xaenso\xc8\x9bit de colegul s\xc4\x83u vincen\xc8\x9bian Joseph Gabet \xc8\x99i de un t\xc3\xa2n\xc4\x83r preot mongol care a \xc3\xaembr\xc4\x83\xc8\x9bi\xc8\x99at cre\xc8\x99tinismul, el a plecat la drum. Pentru a nu atrage aten\xc8\x9bia cei trei c\xc4\x83l\xc4\x83tori au \xc3\xaembr\xc4\x83cat haine de lama. Dup\xc4\x83 ce au traversat Fluviul Galben au \xc3\xaenaintat pe traseul nisipos teribil cunoscut sub numele de De\xc8\x99ertul Ordos. Au suferit cumplit din cauza frigului \xc8\x99i a lipsei de ap\xc4\x83, dar au reu\xc8\x99it s\xc4\x83 ajung\xc4\x83 \xc3\xaen provincia Gansu, fiind nevoi\xc8\x9bi s\xc4\x83 traverseze din nou Fluviul Galben care ie\xc8\x99ise din matc\xc4\x83. La intrarea \xc3\xaen Kuen-Kiang-Hien ambii misionari s-au \xc3\xaemboln\xc4\x83vit grav \xc8\x99i au trebuit s\xc4\x83 \xc3\xaentrerup\xc4\x83 c\xc4\x83l\xc4\x83toria pentru a se odihni \xc8\x99i a-\xc8\x99i reface s\xc4\x83n\xc4\x83tatea. \xc3\x8en ianuarie 1845 au ajuns \xc3\xaen ora\xc8\x99ul Tang-Kiul, aflat la grani\xc8\x9ba cu Tibetul. \xc3\x8en loc s\xc4\x83 efectueze singuri o c\xc4\x83l\xc4\x83torie de patru luni c\xc4\x83tre Lhasa, au a\xc8\x99teptat opt luni o caravan\xc4\x83 tibetan\xc4\x83 care urma s\xc4\x83 vin\xc4\x83 de la Peking \xc8\x99i s\xc4\x83 se \xc3\xaentoarc\xc4\x83 \xc3\xaen Tibet. Cu ajutorul unui profesor inteligent au studiat \xc3\xaen acest timp limba tibetan\xc4\x83 \xc8\x99i literatura budist\xc4\x83. Pe parcursul celor trei luni de \xc8\x99edere au locuit \xc3\xaen vechea lamaserie Kunbum, care putea ad\xc4\x83posti 4.000 de persoane. La sf\xc3\xa2r\xc8\x99itul lunii septembrie 1845 s-au al\xc4\x83turat caravanei care cuprindea 2.000 de oameni \xc8\x99i 3.700 de animale._NEWLINE_Au traversat de\xc8\x99erturile din Koko Nor (inghai), au trecut \xc8\x99i apoi marele lac Koko Nor, pe care se afla o insul\xc4\x83 ce ad\xc4\x83postea o lamaserie. Misionarii, \xc3\xaempreun\xc4\x83 cu \xc3\x89variste, au purtat conversa\xc8\x9bii \xc3\xaendelungate \xc8\x99i profunde cu ace\xc8\x99ti lama \xc8\x99i au participat la medita\xc8\x9bii, ceea ce a contribuit la succesul lor \xc3\xaen China. Acei lama au binecuv\xc3\xa2ntat c\xc4\x83l\xc4\x83toria lor. Dup\xc4\x83 o c\xc4\x83l\xc4\x83torie dificil\xc4\x83 peste mun\xc8\x9bi acoperi\xc8\x9bi de z\xc4\x83pad\xc4\x83, ei au intrat \xc3\xaen Lhasa pe 29 ianuarie 1846. Bine primi\xc8\x9bi de ministrul regent, ei au deschis o mica capel\xc4\x83. Abia \xc3\xaencepuser\xc4\x83 s\xc4\x83-\xc8\x99i organizeze misiunea atunci c\xc3\xa2nd Qishan, reprezentantul rezident al \xc3\xaemp\xc4\x83ratului chinez a intervenit. \xc3\x8en timpul Primul R\xc4\x83zboi al Opiului (1839-1842) Qishan, pe atunci guvernator al provinciei Zhili, a ini\xc8\x9biat negocieri cu c\xc4\x83pitanul Charles Elliot, mai \xc3\xaent\xc3\xa2i la Dagu \xc8\x99i apoi la Canton. Ac\xc8\x9biunea sa a fost dezaprobat\xc4\x83, iar Qishan a fost degradat \xc8\x99i condamnat la moarte. Pedeapsa i-a fost comutat\xc4\x83, iar Qishai a fost trimis \xc3\xaen Tibet ca reprezentant imperial. B\xc4\x83nuind c\xc4\x83 va avea probleme dac\xc4\x83 Huc \xc8\x99i Gabet vor ajunge \xc3\xaen India, prin Tibet, Qishan i-a expulzat din Lhasa pe Gabet \xc8\x99i Huc pe 26 februarie 1846, sub paz\xc4\x83. Dup\xc4\x83 o anchet\xc4\x83 oficial\xc4\x83 ce a urm\xc4\x83rit s\xc4\x83 descopere motivele pentru care s-au \xc3\xaendreptat spre Tibet, ei au fost trimi\xc8\x99i sub paz\xc4\x83 la Canton, unde au ajuns \xc3\xaen octombrie 1846.\n_START_SECTION_\nReflec\xc8\x9bii politico-filozofice\n_START_PARAGRAPH_\nAbatele Gabet s-a \xc3\xaentors \xc3\xaen Europa la sf\xc3\xa2r\xc8\x99itul anului 1846, \xc3\xaen compania lui Alexander Johnston, secretar al lui John Francis Davis, ministrul plenipoten\xc8\x9biar britanic \xc3\xaen China. Davis a raportat superiorilor s\xc4\x83i informa\xc8\x9biile interesante ob\xc8\x9binute de la Gabet, eviden\xc8\x9biindu-i lordului Palmerston (ministrul de externe al Marii Britanii) importan\xc8\x9ba strategic\xc4\x83 a Asiei Centrale._NEWLINE_Huc a r\xc4\x83mas la Canton \xc3\xaen urm\xc4\x83torii trei ani, scriind o relatare a c\xc4\x83l\xc4\x83toriei sale din China \xc8\x99i Asia Central\xc4\x83. Souvenirs d'un voyage dans la Tartarie, le Thibet, et la Chine pendant les ann\xc3\xa9es 1844, 1845 et 1846 a ap\xc4\x83rut la Paris \xc3\xaen 1850. Ea a fost cur\xc3\xa2nd publicat\xc4\x83 \xc3\xaen englez\xc4\x83, in 1851. O traducere german\xc4\x83 a ap\xc4\x83rut la Leipzig \xc3\xaen 1855, urmat\xc4\x83 de traduceri \xc3\xaen limbile neerlandez\xc4\x83, spaniol\xc4\x83, italian\xc4\x83, suedez\xc4\x83, rus\xc4\x83 \xc8\x99i ceh\xc4\x83 (Praga, 1887). Ea a fost una dintre c\xc4\x83r\xc8\x9bile favorite ale celebrului scriitor ceh Jaroslav Ha\xc5\xa1ek. Au fost publicate apoi edi\xc8\x9bii populare, inclusiv o edi\xc8\x9bie simplificat\xc4\x83 \xc8\x99i ilustrat\xc4\x83 pentru elevi. O edi\xc8\x9bie prescurtat\xc4\x83 \xc8\x99i tradus\xc4\x83 \xc3\xaen englez\xc4\x83 de Julie Bedier a ap\xc4\x83rut sub titlul High Road in Tartary (1948)._NEWLINE_Relat\xc4\x83rile lui Huc sunt scrise \xc3\xaentr-un stil lucid, picant \xc8\x99i pitoresc, asigur\xc3\xa2ndu-le un grad neobi\xc8\x99nuit de popularitate. Cu toate acestea, respectul s\xc4\x83u pentru religia \xc8\x99i tradi\xc8\x9biile tibetane nu a fost apreciat de reprezentan\xc8\x9bii Bisericii Catolice: \xe2\x80\x9eFostul abate Huc a subliniat asem\xc4\x83n\xc4\x83rile dintre ceremoniile budiste \xc8\x99i romano-catolice cu o astfel de naivitate, \xc3\xaenc\xc3\xa2t, spre surprinderea lui, a aflat c\xc4\x83  \xc3\xaenc\xc3\xa2nt\xc4\x83toarele sale C\xc4\x83l\xc4\x83torii \xc3\xaen Tibet au fost puse la \xe2\x80\x9eIndex\xe2\x80\x9d.\xe2\x80\x9d_NEWLINE_Souvenirs este o nara\xc8\x9biune a unor \xc3\xaent\xc3\xa2mpl\xc4\x83ri remarcabile petrecute pe perioada c\xc4\x83l\xc4\x83toriei. Huc a fost suspectat pe nedrept c\xc4\x83 a c\xc4\x83utat s\xc4\x83 dea un accent senza\xc8\x9bionalist c\xc4\x83l\xc4\x83toriilor sale. De\xc8\x99i observator atent, el nu a fost un geograf practic. Relat\xc4\x83rile c\xc4\x83l\xc4\x83toriilor sale nu con\xc8\x9bin date \xc8\x99tiin\xc8\x9bifice precise. Autenticitatea c\xc4\x83l\xc4\x83toriei lui Huc a fost pus\xc4\x83 \xc3\xaen discu\xc8\x9bie de c\xc4\x83l\xc4\x83torul rus Nikolai Prjevalski, dar sus\xc8\x9binut\xc4\x83 de al\xc8\x9bii. Desigur, Huc \xc8\x99i Gabet au scris rapoarte scurte ale c\xc4\x83l\xc4\x83toriei lor \xc3\xaencep\xc3\xa2nd din 1847 pentru Annales de la Propagation de la Foi \xc8\x99i pentru Annales de la Congr\xc3\xa9gation de la Mission. Mai recent, scrierile lui Huc au fost criticate pentru prezentarea negativ\xc4\x83 a unor \xe2\x80\x9efapte\xe2\x80\x9d din cauza puternicilor sale opinii cre\xc8\x99tine \xc8\x99i vest-europene. Privite retrospectiv, scrierile sale ar putea fi considerate ca f\xc4\x83c\xc3\xa2nd parte din aceea\xc8\x99i categorie cu In Cold Blood al lui Truman Capote, un roman de non-fic\xc8\x9biune._NEWLINE_Continuarea, Imperiul Chinez (1854), este un compendiu mult mai cuprinz\xc4\x83tor de practici religioase, legi, obiceiuri \xc8\x99i tradi\xc8\x9bii administrative \xc8\x99i politice din China, urmat\xc4\x83 de o istorie \xc3\xaen mai multe volume a cre\xc8\x99tinismului \xc3\xaen China \xc8\x99i Asia Central\xc4\x83. Huc ofer\xc4\x83 multe descrieri ale culturii chineze, inclusiv a evolu\xc8\x9biei cre\xc8\x99tinismului de-a lungul istoriei Chinei. De asemenea, el prezint\xc4\x83 \xc3\xaen detaliu cele trei religii tradi\xc8\x9bionale chineze, taoismul, budismul \xc8\x99i confucianismul. \xc3\x8en \xc3\xaencercarea lui de a r\xc4\x83sp\xc3\xa2ndit cre\xc8\x99tinismul el a f\xc4\x83cut observa\xc8\x9bii cu privire la statutul femeilor \xc3\xaen China. \xc3\x8en aceast\xc4\x83 perioad\xc4\x83 de timp femeile trebuiau s\xc4\x83 respecte anumite tradi\xc8\x9bii \xc3\xaen plan social. Femeia m\xc4\x83ritat\xc4\x83 trebuia s\xc4\x83 fie o umbr\xc4\x83 a b\xc4\x83rbatului \xc3\xaen cas\xc4\x83. Aceast\xc4\x83 situa\xc8\x9bie de robie social\xc4\x83 a determinat multe femei s\xc4\x83 se converteasc\xc4\x83 la cre\xc8\x99tinism, ceea ce le-a oferit \xc8\x99ansa de a dob\xc3\xa2ndi educa\xc8\x9bie \xc8\x99i un statut social superior._NEWLINE_\xc3\x8en acel moment toate religiile erau tolerate \xc3\xaen China, dar existau trei religii principale. Prima religie era confucianismul, care este cunoscut, de asemenea, ca \xe2\x80\x9edoctrina celor educa\xc8\x9bi\xe2\x80\x9d. Confucius este considerat patriarhul \xc8\x99i reformatorul religiei care a oferit adep\xc8\x9bilor s\xc4\x83i o perspectiv\xc4\x83 pozitiv\xc4\x83 asupra vie\xc8\x9bii. Cea de-a doua religie este cunoscut\xc4\x83 ca taoism sau religia primitiv\xc4\x83. Fondat\xc4\x83 de un contemporan al lui Confucius, Lao-tze, aceast\xc4\x83 religie este similar\xc4\x83 cu confucianismul. Preo\xc8\x9bii \xc8\x99i preotesele depuneau un jur\xc4\x83m\xc3\xa2nt de celibat \xc8\x99i se ocupau cu practicarea ritualurilor magice, cu astrologia \xc8\x99i cu vr\xc4\x83jitoria. Cea de-a treia religie este budismul. Aceast\xc4\x83 religie urmeaz\xc4\x83 \xc3\xaenv\xc4\x83\xc8\x9b\xc4\x83turile lui Buddha \xc8\x99i sus\xc8\x9bine eliberarea individului de suferin\xc8\x9b\xc4\x83 prin cunoa\xc8\x99terea celor patru adev\xc4\x83ruri nobile._NEWLINE_Potrivit lui Huc, exist\xc4\x83 un drept chinezesc numit Ta-tsing Luli. El este \xc3\xaemp\xc4\x83r\xc8\x9bit \xc3\xaen \xc8\x99apte grupe, dup\xc4\x83 cum urmeaz\xc4\x83: legi generale, legi civile, legi fiscale, legi ritualice, legi militare, legi penale \xc8\x99i legi referitoare la serviciile publice._NEWLINE_\xc3\x8en vremea lui Huc era o prejudecat\xc4\x83 general\xc4\x83 ca Asia \xc8\x99i \xc3\xaen special China s\xc4\x83 fie considerate ca un t\xc4\x83r\xc3\xa2m al despotismului \xc8\x99i sclaviei, \xc3\xaen timp ce poporul chinez era considerat supus loial autorit\xc4\x83\xc8\x9bilor. Cu toate acestea, cu prilejul c\xc4\x83l\xc4\x83toriei sale pe teritoriul imperiului, el a ajuns la concluzia c\xc4\x83 religia, obiceiurile \xc8\x99i prejudec\xc4\x83\xc8\x9bile ridicau obstacole insurmontabile \xc3\xaen exercitarea liber\xc4\x83 a voin\xc8\x9bei poporului.\n_START_SECTION_\nUltimii ani\n_START_PARAGRAPH_\nGabet a mers la Rio de Janeiro, unde a murit cur\xc3\xa2nd dup\xc4\x83 aceea. Huc a revenit \xc3\xaen Europa cu o stare precar\xc4\x83 de s\xc4\x83n\xc4\x83tate \xc3\xaen anul 1852. \xc3\x8en ultimii ani a \xc3\xaendeplinit un rol activ \xc3\xaen evenimentele din Cochinchina. El i-a cerut \xc3\xaemp\xc4\x83ratului Napol\xc3\xa9on al III-lea s\xc4\x83 ia m\xc4\x83suri, spun\xc3\xa2nd: \xe2\x80\x9eOrientul \xc3\x8endep\xc4\x83rtat va fi \xc3\xaen cur\xc3\xa2nd teatrul unor mari evenimente. Dac\xc4\x83 \xc3\xaemp\xc4\x83ratul vrea, Fran\xc8\x9ba va putea s\xc4\x83 joace acolo un rol important \xc8\x99i glorios\xe2\x80\x9d. Napoleon a luat primele m\xc4\x83suri pentru a institui o domina\xc8\x9bie colonial\xc4\x83 francez\xc4\x83 \xc3\xaen Asia de Est. El a lansat o expedi\xc8\x9bie naval\xc4\x83 \xc3\xaen 1858 pentru a pedepsi poporul vietnamez pentru maltratarea misionarilor catolici francezi \xc8\x99i a cerut vietnamezilor s\xc4\x83 cedeze portul Tourane \xc8\x99i insula Poulo-Condor, conform prevederilor unui vechi tratat de 1787, care nu a fost niciodat\xc4\x83 aplicat. Acest conflict a condus \xc3\xaen cele din urm\xc4\x83 la o invazie \xc3\xaen 1861._NEWLINE_Huc a murit la Paris pe 31 martie 1860."